EL COLOR DE LA PELL

Tots sabem que el tema del color de la pell és delicadíssim. Però això no és motiu per considerar-ho tabú i no parlar-ne, sinó per parlar-ne seriosament i saber «exactament» en què consisteix i per què es dona. Això és el que fa el llibre «Sapiens», dels autors Josep Corbella, Eudald Carbonell, Salvador Moyà i Robert Sala (Barcelona, Edicions 62, 2000).

El color de la pell dels diversos grups humans, segons el llibre esmentat, està directament relacionat, en una perspectiva mil·lenària, al clima i per tant al territori. Però no simplement pel fet, cert, que l'exposició a una major radiació solar emmoreneix la pell, sinó més aviat a un altre factor de major transcendència.

Als països freds, i en menor grau als temperats, es dona el fet que la radiació solar tendeix a ser insuficient. Això té una repercussió sobre l'aportació de certes vitamines, que podria arribar a ser molt important (fins i tot mortal). Com que la pell clara deixa passar més els raigs del sol, s'escau que les persones que, per un canvi genètic casual (el que s'anomena «mutació»), vagin néixer amb una pell més clara que els seus pares, per aquest sol fet van tenir més possibilitats de salut i de supervivència (cosa que, com sabem, s'anomena «selecció natural»). A còpia de milers d'anys, van acabar per només quedar-hi, gairebé, persones d'aquestes característiques.

Tot al revés s'esdevé als països tropicals. Allí les radiacions solars tendeixen a ser excessives i perilloses, però la pell fosca o negra les resisteix molt millor. Per tant, la selecció natural hi ha fet el contrari: les persones de pell fosca tenien més possibilitats de supervivència, i al llarg dels mil·lennis van acabar per imposar-se.

Doncs aquesta és la causa que als països nòrdics predomini la pell molt blanca, als països mediterranis, una pell més o menys morena i als tropicals, una pell fosca o negra. I, d'una manera similar, encara que no exactament igual, en els altres continents.

Però hi ha una altra cosa, molt important. Cal que tots sapiguem, i que mai no oblidem, que els primers pobladors d'Europa venien de l'Àfrica, que, com vam dir en un altre article, i com és ja molt sabut, és el continent bressol de la humanitat. I, per tant, es creu que aquests primers pobladors havien de ser, amb seguretat, de pell fosca o negra. Després, al llarg dels mil·lennis, la selecció natural va fer que prevalgués entre ells el color blanc.

Així, doncs, cal que tots els blancs tinguem molt clara una cosa:

en el nostre origen ÉREM NEGRES.

I actuar en conseqüència.

Any 2002

Antoni Ferret